“Ідэя праекта нарадзілася, калі мы абмяркоўвалі са спецыялістамі грамадскага аб’яднання “Здаровы выбар” вынікі праекта “Праз адказнасць сям’і да зніжэння сацыяльнага сіроцтва”, які мы рэалізоўвалі сумесна ў Слуцкім, Салігорскім і Барысаўскім раёнах, — гаворыць начальнік сацыяльнай і выхаваўчай работы ўпраўлення адукацыі Мінгарвыканкама Ніна Мікалаеўна Глінская. — Праблема ранняга мацярынства для нас даволі актуальная, прычым у асноўным у дачыненні да дзяўчат з сіроцкай катэгорыі і навучэнак сярэдніх адукацыйных устаноў. Зразумела, што навыкаў догляду дзяцей яны не маюць, асабліва калі самі сіроты і адсутнічае наглядны прыклад. У лепшым выпадку апека афармляецца на бацькоў маладой мамы да дасягнення ёй паўналецця, у горшым — дзіця выхоўваецца ў дамах малюткі да сканчэння навучання маці. Адсюль — праблема адмаўлення ад немаўлят. І мы, рэалізоўваючы гэты праект, хацелі растлумачыць дзяўчатам, што яны не адзінокія, што ёсць шмат людзей, гатовых ім дапамагаць, і што тыя тры гады, якія ім даюцца на догляд дзіцяці, не павінны быць вакуумам”.